En natlig gåtur i januar sidste år resulterede i dag i en dom ved Retten i Aalborg. Det var en 26-årig mand, som natten mellem 16. og 17. januar 2016 havde begivet sig ud bevæbnet med en kniv. Her punkterede han dækkene på 15 biler, ligesom han ridsede en bildør. Alle bilerne var parkeret på to gader i Nørresundby. På den ene af gaderne boede den 26-årige mand. Politiet visiterede manden, da de var i området i forbindelse med en anden sag, og her fandt de kniven. Den blev sendt til undersøgelse sammen med dækresterne fra seks biler, og tre dæk matchede spor fundet på kniven, mens man ikke kunne udelukke, at kniven også var anvendt på de tre andre dæk. Det fortæller anklager ved Nordjyllands Politi, Mathias Andersen. I retten nægtede manden sig skyldig og forklarede, at han bar kniven for at føle sig sikker, hvis nogen angreb ham. Han påstod desuden, at han slet ikke havde været ude at gå en tur den pågældende nat, hvilket dog blev modbevist af en vidneforklaring fra en politimand. Den 26-årige erkendte dog, at han havde gået med kniv en anden dag. Ved en ransagning af mandens hjem samme nat fandt politiet flere knive samt tre sværd, som blev konfiskeret. Den 26-årige blev dømt for hærværk og for overtrædelse af våbenloven. Han har i forvejen en behandlingsdom på fem år, som han skal fortsætte med. Derudover skal han betale erstatning, som løber op i mindst 30.000 kroner. Manden modtog dommen.

Opsummering:
En 26-årig mand fra Nørresundby er dømt for hærværk på 15 biler samt for besiddelse af knive og sværd.